Presidenti Barak Obama shpjegon objektivat e ndërhyrjes në Libi
Zoti Obama tha se Shtetet e Bashkuara u bashkuan me aleatët perëndimorë për të ndaluar shtypjen e dhunshme të popullit libian
Presidenti amerikan Barak Obama zgjodhi Universitetin e Mbrojtjes Kombëtare në kryeqytetin amerikan Uashington për një fjalim të rëndësishëm drejtuar vendit mbi vendimin që mori për Libinë, përparimet e bëra deri tani dhe për atë që e cilësoi si rëndësinë e përdorimit të fuqisë ushtarake amerikane dhe një udhëheqje më të gjerë. Presidenti tha se Shtetet e Bashkuara dhe aleatët ndërhynë për të ndaluar shtypjen brutale dhe masakrimin e civilëve nga forcat besnike të Moamar Gadafit si dhe rrezikun e një krize humanitare. Për një muaj, tha zoti Obama, Shtetet e Bashkuara punuan me partnerët ndërkombëtar për të mobilizuar një koalicion të gjerë, siguruar një mandat ndërkombëtar për të mbrojtur civilët dhe krijuar zonën e ndalim-fluturimit. Ai tha se e mbajti premtimin e tij për të mbajtur të kufizuar rolin amerikan dhe për mosdërgimin e trupave tokësore amerikane. Presidenti Obama nuk foli drejtpërdrejt mbi kritikat e ligjvënësve amerikanë për masën e konsultimit me ta mbi operacionin në Libi. Ai foli rreth një debati në Uashington, për të cilin tha se përfshin një zgjedhje të gabuar kur flitet për Libinë. Më herët, senatori republikan Miç Mekonell tha se presidenti kishte artikuluar një objektiv të gjerë për ndryshimin e regjimit në Libi, i cili nuk krahasohet me objektivin e cituar të ndërhyrjes ushtarake, dhe shtroi këtë pyetje: Në fjalimin e tij, Presidenti Obama tha se pavarësisht se Libia dhe bota do të jenë më mirë pa Moamar Gadafin në pushtet, ai përjashton ndryshimin e regjimit në Libi përmes rrugës ushtarake. Presidenti tha se Shtetet e Bashkuara e kanë provuar këtë në Irak që ka kushtuar mijëra jetë amerikanësh dhe jetë irakianësh dhe afro 1 trilion dollarë duke shtuar se është diçka që nuk mund të përballohet të përsëritet në Libi. Zoti Obama foli ndërkohë që NATO përgatitet të marrë zyrtarisht komandën e operacioneve në Libi dhe ndërkohë që përfshirja amerikane zvogëlohet. Fjalimi i presidentit po ashtu erdhi në prag të takimit që mbahet sot në Londër mes Shteteve të Bashkuara, anëtarëve të NATO-s, Lidhjes Arabe dhe përfaqësuesve të opozitës libiane. Shtëpia e Bardhë njoftoi se Presidenti Obama kishte folur më herët me presidentin francez Nikola Sarkozi, kancelaren gjermane Angela Merkel dhe kryeministrin britanik Dejvid Kameron. Presidenti Obama e përdori fjalimin e tij për të shpjeguar pse ai vendosi që ndërhyrjen në Libi ishte e rëndësishme në sfondin e valës së ndryshimeve në Afrikën Veriore dhe Lindjen e Mesme. Senatori republikan Xhon Mekejn reagoi nga Kongresi amerikan duke thënë se presidenti shpjegoi në rrugë kompetente arsyet për të ndërhyrë në Libi. Por zoti Mekejn vuri në pikëpyetje citimet e presidentit për ndryshimin e regjimit. Ligjvënësi demokrat Steni Hojer tha se është e nevojshme që Presidenti Obama të vazhdojë të informojë dhe konsultohet me Kongresin për aq kohë sa trupat amerikane mbeten pjesë e misionit në Libi.